  Майя Бывальцева Удмуртиын коронавирус инфекци вӧлмонэз алон вылысь кутэм сюбегатонъёсты капчиятӥзы. Улосвыл тӧроен Александр Бречаловен кинюртэм косэм (распоряжение) элькун тӧрлыкъёслэн нимлыко сайтазы шараямын. 15-тӥ шуркынмонысен ужзэ азьланьтыны быгато: - театръёс, кинотеатръёс (кинозалъёс), концерт залъёс, нылпиослы шудон висъетъёс, нылпиослы шулдыръяськон центръёс, нылпиослы шудон интыос (со пӧлын калыкез сюдон предприятиосын но вузкарон центръёсын); - ворсам интыосын, павильонъёсын ярмаркаос; - физкультура но спорт удысын ужась огазеяськонъёс, со пӧлын спортшколаос; - ватсаса тодон-валанъёс сётӥсь огазеяськонъёс. Вылӥ верам интыосы вакцинациез ортчем яке висем сярысь ужкагазэн, берло 72 час ӵоже лэсьтэм ПЦР-тестэн гинэ лэзёзы. Кинлы тазалыкезъя прививка пуктыны лэзьымтэ, солэн эмъясен но эмъюртлэн кивалтӥсеныз (воштӥсеныз) юнматэм справкаез луыны кулэ. 18 аресозь пиналъёслы ПЦР-тестъёс кулэ ӧвӧл, но вузкарон центръёсы, вузкарон но шулдыръяськон центръёсы соос бадӟымъёсын гинэ ветлыны быгато, кудъёсызлэн вылӥ верам ужкагазъёссы луыны кулэ. Тодэ вайытом, 8-тӥ шуркынмонысен калыкез сюдон огазеяськонъёсты, музейёсты, лыдӟетъюртъёсты ужаны лэзизы.  Тегъёс: Ижкар Театр Удмуртия кинотеатр коронавирус  